CELEX: 32021D0150
Language: sk
Date: 2020-12-16 00:00:00
Title: Vykonávacie rozhodnutie Komisie (EÚ) 2021/150 zo 16. decembra 2020 o výnimke pre letisko Derry, pokiaľ ide o požiadavku byť držiteľom osvedčenia udeleného Írskom na základe článku 41 ods. 6 nariadenia Európskeho parlamentu a Rady (EÚ) 2018/1139 [oznámené pod číslom C(2020) 8914] (Iba anglické znenie je autentické)

9.2.2021   
               
               
                  SK
               
               
                  Úradný vestník Európskej únie
               
               
                  L 45/5
               
            
         VYKONÁVACIE ROZHODNUTIE KOMISIE (EÚ) 2021/150
         zo 16. decembra 2020
         o výnimke pre letisko Derry, pokiaľ ide o požiadavku byť držiteľom osvedčenia udeleného Írskom na základe článku 41 ods. 6 nariadenia Európskeho parlamentu a Rady (EÚ) 2018/1139
         
            
               [oznámené pod číslom C(2020) 8914]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 41 ods. 6 tretí pododsek,
         Po porade s Výborom pre uplatňovanie spoločných bezpečnostných pravidiel v oblasti civilného letectva,
         keďže:
         
                     1.
                  
                  
                     Letisko Derry sa nachádza v Spojenom kráľovstve a je súčasťou škótskej letovej informačnej oblasti (FIR) Spojeného kráľovstva v blízkosti hranice s írskou letovou informačnou oblasťou (FIR) Shannon. Pri postupoch priblíženia podľa prístrojov sa vyžaduje, aby lietadlo pred konečným pristátím vstúpilo do FIR Shannon. Z praktických dôvodov s cieľom uľahčiť bezpečné vykonávanie postupov priblíženia podľa prístrojov na letisku írske letecké úrady delegovali manažment letovej prevádzky/letecké navigačné služby (ATM/ANS) pre uvedené priblíženie na poskytovateľa ATM/ANS na letisku Derry. Osvedčenia vydané príslušnými orgánmi Spojeného kráľovstva poskytovateľom leteckých navigačných služieb Spojeného kráľovstva podľa nariadenia (EÚ) 2018/1139 už nebudú v Únii platiť na konci prechodného obdobia stanoveného v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (2) (ďalej len „dohoda o vystúpení“).
                  
               
                     2.
                  
                  
                     Po skončení prechodného obdobia budú môcť poskytovatelia ATM/ANS zo Spojeného kráľovstva poskytovať služby v Únii za predpokladu, že sú držiteľmi platného osvedčenia vydaného Agentúrou Európskej únie pre bezpečnosť letectva (ďalej len „agentúra“) podľa článku 80 nariadenia (EÚ) 2018/1139 ako poskytovatelia ATM/ANS z tretích krajín.
                  
               
                     3.
                  
                  
                     Írsky letecký úrad ako írsky príslušný orgán a v mene Írska oznámil 21. augusta 2019 svoj zámer udeliť letisku Derry výnimku z povinnosti byť držiteľom osvedčenia poskytovateľa služieb ATM/ANS vydaného Írskom podľa článku 41 ods. 6 nariadenia (EÚ) 2018/1139. Očakáva sa, že uvedená výnimka sa začne uplatňovať dňom nasledujúcim po dni, ktorým sa skončí prechodné obdobie uvedené v článku 126 dohody o vystúpení.
                  
               
                     4.
                  
                  
                     Agentúra posúdila navrhovanú výnimku a jej odôvodnenie, pričom vo svojom odporúčaní z 29. augusta 2019 dospela k záveru, že všetky podmienky stanovené v článku 41 ods. 6 nariadenia (EÚ) 2018/1139 boli splnené.
                  
               
                     5.
                  
                  
                     Hlavné miesto podnikateľskej činnosti poskytovateľa sa konkrétne nachádza mimo územia, za ktoré je Írsko zodpovedné. Okrem toho sa pri priblížení k letisku Derry vyžaduje, aby lietadlo nakrátko vstúpilo do FIR Shannon, a preto by bolo neprimerané žiadať o osvedčenie poskytovateľa ATM/ANS pre takýto malý objem letovej prevádzky. Poskytovateľ služieb ATM/ANS pre letisko Derry je v súčasnosti osvedčený Úradom civilného letectva Spojeného kráľovstva v súlade s nariadením (EÚ) 2018/1139 a uzavreli sa formálne dohody s írskym leteckým úradom ako príslušným orgánom pre Írsko, pokiaľ ide o dohľad a presadzovanie pravidiel s cieľom zabezpečiť dodržiavanie platných pravidiel, najmä základných požiadaviek uvedených v článku 40 nariadenia (EÚ) 2018/1139. Rozsah pôsobnosti výnimky je jasne vymedzený a zostáva obmedzený na to, čo je nevyhnutne potrebné, a ak jej trvanie presiahne päť rokov, bude podliehať pravidelnému preskúmaniu vo vhodných intervaloch, konkrétne raz ročne, zo strany írskeho leteckého úradu, ktorý o tom bude informovať Komisiu. Výnimka sa napokon uplatňuje nediskriminačným spôsobom.
                  
               
                     6.
                  
                  
                     Výnimka v prospech letiska Derry, pokiaľ ide o požiadavku byť držiteľom osvedčenia poskytovateľa služieb ATM/ANS vydaného Írskom spĺňa podmienky stanovené v prvom pododseku článku 41 ods. 6 nariadenia (EÚ) 2018/1139,
                  
               PRIJALA TOTO ROZHODNUTIE:
         
            Článok 1
            Výnimka v prospech letiska Derry, pokiaľ ide o požiadavku byť držiteľom osvedčenia pre poskytovateľov manažmentu letovej prevádzky a leteckých navigačných služieb (ATM/ANS) vydaného Írskom, spĺňa podmienky stanovené v článku 41 ods. 6 nariadenia (EÚ) 2018/1139.
         
         
            Článok 2
            Toto rozhodnutie sa uplatňuje odo dňa nasledujúceho po dni, ktorým sa právo Únie prestane uplatňovať na Spojené kráľovstvo podľa článkov 126 a 127 dohody o vystúpení.
            Toto rozhodnutie je určené Írsku.
         
         
            V Bruseli 16. decembra 2020
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 212, 22.8.2018, s. 1.
         
            (2)  Ú. v. EÚ L 29, 31.1.2020, s. 7.